Minħabba l-imxija tal-Covid-19 u l-inċertezza li din il-pandemija ġabet magħha jidher li ħa tibda tħalli l-effett tagħha anke fuq iċ-ċelebrazzjonijiet tal-Milied li ġej. Għalkemm ninsabu seba' xhur 'il bogħod u għadu ż-żmien, il-villaġġ popolari Natalis Notabilis ġewwa r-Rabat ħabbar li ħa jikkanċella l-attività ta' din is-sena. Din kienet se tkun il-ħames edizzjoni ta' dan il-villaġġ, li sena wara sena ra n-numru ta' niex jiżdiedu u jattentdu bi ħġarhom. L-attività ta' din is-sena kellha ssir mill-11 sal-15 ta' Diċembru. "Din id-deċiżjoni ma ttieħditx b'mod ħafif madankollu fi żminijiet ta' inċertezza bla preċedent din hija l-unika għażla tagħna." Huma qalu li jitolbu li s-sitwazzjoni tkun imxiet għall-aħjar sa Diċembru li ġej imma mhux ħa jkollhom żmien biżżejjed biex jippreparaw. Huma jistiednu lil kulħadd sabiex jiċċelebraw il-ħames edizzjoni fis-sena 2021.